PTTGC-GGC พลิกฟื้นหลังร่วงแรง! โบรกฯแนะซื้อหุ้นลดลงมากกว่าผลกระทบวัตถุดิบ GGC หาย
PTTGC-GGC พลิกฟื้นหลังร่วงแรง! โบรกฯแนะซื้อหุ้นลดลงมากกว่าผลกระทบวัตถุดิบ GGC หาย
3 ก.ค. 2561

ผู้สื่อข่าวรายงานว่า บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 11.53 น. อยู่ที่ระดับ 73.25 บาท บวก 2.00 บาท หรือ 2.81% ด้วยมูลค่าซื้อขาย 3.11 พันล้านบาท ด้านราคาหุ้นบริษัท โกลบอลกรีนเคมิคอล จำกัด (มหาชน) หรือ GGC ณ เวลา 11.53 น.อยู่ที่ระดับ 9.65 บาท บวก 0.70 บาท หรือ 7.82% ด้วยมูลค่าซื้อขาย 291.85 ล้านบาท
บล.ทิสโก้ ระบุในบทวิเคราะห์ โดยปรับประมาณการผลประกอบการของ บมจ.โกลบอลกรีนเคมิคอล (GGC) ลงสะท้อนผลประกอบการไตรมาส 1/61 ที่อ่อนแอ และการตั้งสำรอง 2.1 พันล้านบาทหลังรายการวัตถุดิบหายไปจากคลัง ซึ่งจะทำให้ผลประกอบการปีนี้ขาดทุน 1.14 พันล้านบาท ก่อนที่จะฟื้นตัวในปี 62 พร้อมทั้งปรับ PBV ที่เหมาะสมลงจาก 1.4 เท่า เป็น 1 เท่า ทำให้มูลค่าที่เหมาะสมลดลงจาก 16.80 บาท เป็น 9.40 บาท แม้ว่าจะมีข่าวร้าย แต่แนะนำให้ “ถือ” จากราคาหุ้นที่ลดลงมากกว่าวัตถุดิบที่หาย มีความเสี่ยงในเชิงบวกคือ การฟ้องร้องค่าเสียหายจากผู้ที่ต้องรับผิดชอบ ขณะที่ค่าเงินบาท และวัตถุดิบที่แพงขึ้นเป็นปัจจัยกดดัน
สำหรับ บมจ.พีทีที โกลบอล เคมิคอล (PTTGC) ซึ่งเป็นบรัษัทแม่ของ GGC นั้นในกรณีเลวร้ายสุดที่ GGC ตั้งสำรอง 2.1 พันล้านบาท จะกระทบผลประกอบการของ PTTGC ราว 4% ซึ่งจะกระทบผลประกอบการไตรมาส 2/61 มากกว่า 10% จากปกติมีกำไรที่ 9 พันล้านบาท-1.2 หมื่นล้านบาท และผลกระทบจากวัตถุดิบที่หายไปจะทำให้เกิดการขาดแคลนวัตถุดิบ และ GGC อยู่ระหว่างการติดตามผู้ที่จะรับผิดชอบค่าเสียหาย อย่างไรก็ตาม ยังแนะ”ซื้อ”หุ้น PTTGC ให้ราคาเหมาะสมที่ 100 บาท
ด้าน บล.เคทีบี (ประเทศไทย) ยังคงแนะ”ซื้อ”หุ้น PTTGC ให้ราคาเป้าหมาย 107 บาท โดยมองว่า PTTGC จะได้รับผลกระทบจากปัญหา GGC ราว 3% ซึ่งอยู่ในระดับไม่มากนัก